b'\n_START_ARTICLE_\nOrgazmas\n_START_PARAGRAPH_\nOrgazmas (gr. orgao\xc2\xa0\xe2\x80\x93 degti aistra)\xc2\xa0\xe2\x80\x93 didel\xc4\x97s palaimos ir malonumo poj\xc5\xabtis, atsirandantis besibaigiant suei\xc4\x8diai arba kitokios lytin\xc4\x97s i\xc5\xa1krovos metu (d\xc4\x97l glamoni\xc5\xb3, masturbacijos, erotini\xc5\xb3 fantazij\xc5\xb3 ir kt.). Orgazmas dar vadinamas sekso vir\xc5\xa1\xc5\xabne, ekstaze, daugelio besimylin\xc4\x8di\xc5\xb3j\xc5\xb3 vertinamas kaip pagrindinis sekso tikslas._NEWLINE_Orgazmas yra lytinio stimuliavimo pasekm\xc4\x97, turinti psichologin\xc4\xaf ir emocin\xc4\xaf ir fiziologin\xc4\xaf (ejakuliacija, odos paraudimas ir nevalingi raumen\xc5\xb3 susitraukimai lytini\xc5\xb3 organ\xc5\xb3 srityje) pagrind\xc4\x85. Tai \xc4\xafvairi\xc5\xb3 strukt\xc5\xabrini\xc5\xb3 ir funkcini\xc5\xb3 organizmo poky\xc4\x8di\xc5\xb3 pasekm\xc4\x97 (vis\xc5\xb3 pirma dubens, nugaros smegen\xc5\xb3 ir galvos smegen\xc5\xb3). Orgazmas tetrunka kelet\xc4\x85 sekund\xc5\xbei\xc5\xb3 ir \xc4\xafvyksta susidarius did\xc5\xbeiausiai lytinei \xc4\xaftampai. Susidarant orgazmui moterims daugiausia dalyvauja varput\xc4\x97, mak\xc5\xa1tis ir gimda, o vyrui\xc2\xa0\xe2\x80\x93 varpa, prostata ir s\xc4\x97klin\xc4\x97s p\xc5\xabslel\xc4\x97s. Kiekvieno i\xc5\xa1 \xc5\xa1i\xc5\xb3 organ\xc5\xb3 jaudrumas turi didel\xc4\x99 svarb\xc4\x85 orgazmui, kadangi jie lemia individualius orgazmo ypatumus\xc2\xa0\xe2\x80\x93 jo intensyvum\xc4\x85, trukm\xc4\x99, \xc5\xbemogaus elges\xc4\xaf sueities ir orgazmo metu. Kart\xc4\x85 patyrus orgazm\xc4\x85, po kurio laiko asmuo v\xc4\x97l ir v\xc4\x97l nori j\xc4\xaf patirti._NEWLINE_Patiriamo orgazmo intensyvumas ir malonumo laipsnis priklauso nuo daugelio aplinkybi\xc5\xb3: susilaikymo trukm\xc4\x97s, nuotaikos, partnerio patrauklumo, meil\xc4\x97s jausmo, bendr\xc5\xb3 nuostat\xc5\xb3 sekso at\xc5\xbevilgiu ir kt.\n_START_SECTION_\nOrgazmo t\xc4\x97km\xc4\x97\n_START_PARAGRAPH_\nSujaudinimo faz\xc4\x97s metu, kuri gali trukti nuo keleto minu\xc4\x8di\xc5\xb3 iki valandos, kraujas ima intensyviai tek\xc4\x97ti \xc4\xaf duben\xc4\xaf, kas s\xc4\x85lygoja erekcij\xc4\x85. Orgazmo metu patiriamas labai malonus lytinis atsipalaidavimas, kurio metu lytini\xc5\xb3 organ\xc5\xb3 srityje vyksta ritmi\xc5\xa1ki raumen\xc5\xb3 susitraukimai (ma\xc5\xbedaug 0,8 sekund\xc4\x97s da\xc5\xbeniu). Taip pat pakyla kraujosp\xc5\xabdis, pada\xc5\xben\xc4\x97ja kv\xc4\x97pavimas, beveik padvigub\xc4\x97ja pulsas. Patiriant orgazm\xc4\x85 jau\xc4\x8diama euforija, neretai aimanuojama, kartais nestipriai stenama ar net \xc5\xa1aukiama, kand\xc5\xbeiojama. Nors pas vyrus orgazmas da\xc5\xbenai sutampa su ejakuliacija, ta\xc4\x8diau tai n\xc4\x97ra b\xc5\xabtina s\xc4\x85lyga. Beje, orgazmo metu moterys taip pat gali ejakuliuoti._NEWLINE_Orgazmas trunka ma\xc5\xbedaug kelet\xc4\x85 sekund\xc5\xbei\xc5\xb3, nors injakuliacijos metodu jis gali b\xc5\xabti prailginamas ir net sustiprinamas. Da\xc5\xbeniausiai orgazmas rei\xc5\xa1kia sueities pabaig\xc4\x85, tod\xc4\x97l \xc5\xa1iek tiek geriau jei vyras ejakuliuoja ne anks\xc4\x8diau nei moteris pasiekia orgazm\xc4\x85. Seksas, pasibaigiantis be orgazmo, moter\xc5\xb3 yra lengviau pakeliamas negu vyr\xc5\xb3.\n_START_SECTION_\nMoters orgazmas\n_START_PARAGRAPH_\nMoter\xc5\xb3 orgazmas yra labai \xc4\xafvairus. Da\xc5\xbeniausia jis lokalizuojasi jautriausiose moters erogenin\xc4\x97se zonose\xc2\xa0\xe2\x80\x93 varput\xc4\x97je, mak\xc5\xa1tyje. Kurioje i\xc5\xa1 \xc5\xa1i\xc5\xb3 viet\xc5\xb3 orgazmas da\xc5\xbeniausias, priklauso nuo kiekvienos moters, ta\xc4\x8diau i\xc5\xa1 dalies priklauso ir nuo to, kurios erogenin\xc4\x97s zonos ir kaip yra stimuliuojamos, kokia yra meil\xc4\x97s \xc5\xbeaismo ir sueities eiga. Moters orgazmas trunka ilgiau nei vyro, be to, jis gali b\xc5\xabti daugkartinis, jau\xc4\x8diamas bangomis (tai pakyla, tai nusl\xc5\xabgsta\xc2\xa0\xe2\x80\x93 tokiu atveju kalbama apie moters orgazmin\xc4\x99 b\xc5\xabsen\xc4\x85)._NEWLINE_Seksologai i\xc5\xa1skiria klitorin\xc4\xaf (t. y. varput\xc4\x97s) orgazm\xc4\x85, kuris da\xc5\xbeniausiai yra pasiekiamas dar meil\xc4\x97s \xc5\xbeaismo metu, ne\xc4\xafleidus varpos \xc4\xaf mak\xc5\xa1t\xc4\xaf. Kai kurios moterys patiria orgazm\xc4\x85 b\xc5\xabtent tik prie\xc5\xa1 arba po sueities\xc2\xa0\xe2\x80\x93 meil\xc4\x97s \xc5\xbeaismo arba baigiam\xc5\xb3j\xc5\xb3 glamoni\xc5\xb3 metu stimuliuojant varput\xc4\x99. Ta\xc4\x8diau manoma, kad stipresnis orgazmas yra ne tik varput\xc4\x97s, bet ir mak\xc5\xa1ties (vadinamas klitoriniu\xc2\xa0\xe2\x80\x93 vaginaliniu). Prie\xc5\xa1 jam \xc4\xafvykstant atsiranda tam tikras nesvarumo jausmas pilvo apa\xc4\x8dioje, \xc5\xa1ilumos sklidimas nuo ma\xc5\xbeojo dubens po vis\xc4\x85 k\xc5\xabn\xc4\x85. Po to prasideda ritmingi mak\xc5\xa1ties raumen\xc5\xb3, gimdos ir s\xc4\x97dmen\xc5\xb3 susitraukimai, sukeliant palaimos b\xc5\xabsen\xc4\x85\xc2\xa0\xe2\x80\x93 orgazm\xc4\x85. Varput\xc4\x97s ir mak\xc5\xa1ties orgazmui pasiekti gali trikdyti lyties organ\xc5\xb3 anatominiai ypatumai (pvz., per auk\xc5\xa1tai esanti varput\xc4\x97), nors ir tokiais atvejais orgazmas \xc4\xafmanomas, jeigu pasirenkamos atitinkamos myl\xc4\x97jimosi pozos. Kartais moters orgazmo metu \xc4\xafvyksta ejakuliacija.\n_START_SECTION_\nMultiorgazmas\n_START_PARAGRAPH_\nJei moteris patiria du ar daugiau orgazm\xc5\xb3 tos pa\xc4\x8dios sueities metu su nedideliu laiko intervalu tarp j\xc5\xb3, tai vadinama multiorgazmu. Tai lemia fiziologin\xc4\x97s ypatyb\xc4\x97s: moteriai neb\xc5\xabdingas refrakcinis laikotarpis. Pagal W. Master ir W. Johnson tyrimus, orgazm\xc5\xb3 serij\xc4\x85 kiekviena moteris gali patirti atitinkamai jaudinama (da\xc5\xbeniausiai tiesiogiai dirginant varput\xc4\x99), per kelet\xc4\x85 minu\xc4\x8di\xc5\xb3. Ta\xc4\x8diau siekiant tai \xc4\xafgyvendinti, reikia atitinkamo moters nusiteikimo ir noro t\xc4\x99sti sueit\xc4\xaf po pirmojo orgazmo. Manoma, kad tok\xc4\xaf orgazm\xc4\x85 patiria iki 20 proc. moter\xc5\xb3. Taip yra tikriausiai d\xc4\x97l to, kad vyrai ne\xc5\xbeino moter\xc5\xb3 galimybi\xc5\xb3 ir baigia sueit\xc4\xaf jau po pirmojo orgazmo, be to, ne kiekvienas vyras moka efektyviai jaudinti moter\xc4\xaf._NEWLINE_Jeigu antrasis orgazmas pasiekiamas tos pa\xc4\x8dios sueities metu, ta\xc4\x8diau po 10 ar daugiau minu\xc4\x8di\xc5\xb3, jis vadinamas kartotiniu orgazmu. Vyrai pasiekti multiorgazmo negali (d\xc4\x97l refrakcinio laikotarpio), nors kartotinis orgazmas yra \xc4\xafmanomas, ypa\xc4\x8d jauniems vyrams: t\xc4\x99siant glamones per refrakcin\xc4\xaf laikotarp\xc4\xaf, lytinis susijaudinimas v\xc4\x97l ima kilti, pasiekiama varpos erekcija ir taip sudaromos tinkamos s\xc4\x85lygos v\xc4\x97l pasiekti orgazm\xc4\x85.\n_START_SECTION_\nVyro orgazmas\n_START_PARAGRAPH_\nPas vyr\xc4\x85 ikiorgazmin\xc4\x97 stadija pasirei\xc5\xa1kia padid\xc4\x97jusia varpos \xc4\xaftampa, atsiranda savoti\xc5\xa1kas kutulys \xc5\xa1lapl\xc4\x97s srityje (ma\xc5\xbedaug keletas sekund\xc5\xbei\xc5\xb3 iki ejakuliacijos). Jeigu \xc5\xa1i\xc4\x85 akimirk\xc4\x85 nustojama atlikti frikcijas mak\xc5\xa1tyje arba varpa i\xc5\xa1vis i\xc5\xa1traukiama, tai lytinis susijaudinimas nuslopsta ir ejakuliacija ne\xc4\xafvyksta, sperma nei\xc5\xa1silieja. Kai kurie vyrai \xc5\xa1itaip stengiasi prat\xc4\x99sti sueities trukm\xc4\x99 (ypa\xc4\x8d tais atvejais, kai moteris dar nepakankamai \xc4\xafsiaudrinusi), ta\xc4\x8diau po kiekvieno tokio veiksmo sulaikyti ejakuliacij\xc4\x85 ir save darosi vis sunkiau ir sunkiau. Be to, sul\xc4\x97tinus frikcijas arba i\xc5\xa1vis jas nutraukus, pas moter\xc4\xaf gali dingti orgazmin\xc4\x97 \xc4\xaftampa, t. y. moters susijaudinimas ima slopti, o v\xc4\x97liau jau nebepakyla tiek, kad b\xc5\xabt\xc5\xb3 pasiektas orgazmas. Gal\xc5\xb3 gale, jeigu vyras, sulauk\xc4\x99s ikiorgazmin\xc4\x97s stadijos, s\xc4\x85moningai nieko nedaro, tai \xc4\xafvyksta orgazmas, sutampantis su ejakuliacija. Jo metu s\xc4\x97kla i\xc5\xa1silieja keletu pli\xc5\xabpsni\xc5\xb3, o paskui staiga ima dingti erekcija. Pasitaiko, kad vyras patiria pakartotin\xc4\xaf orgazm\xc4\x85, ta\xc4\x8diau tokiu atveju turi b\xc5\xabti gana trumpas refrakcinis laikotarpis.'